Det Økonomiske og Sociale Udvalgs udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Styrkelse af den lokale dimension i den europæiske beskæftigelsesstrategi"

(KOM(2001) 629 endelig)

(2002/C 149/08)

Det Økonomiske og Sociale Udvalg besluttede den 17. januar 2002 under henvisning til forretningsordenens artikel 23, stk. 3, at afgive en tillægsudtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Gianni Vinay til ordfører. Sektionen vedtog sin udtalelse den 10. april 2002.

Det Økonomiske og Sociale Udvalg vedtog på sin 390. plenarforsamling af 24.-25. april 2002, mødet den 24. april 2002, med 97 stemmer for, ingen imod og 2 hverken for eller imod, følgende udtalelse.

1. Indledning og redegørelse for indholdet af forslaget

1.1. Den foreliggende meddelelse er endnu et udtryk for, at Kommissionen i stadig stigende grad er opmærksom på betydningen af den lokale dimension i forbindelse med den europæiske beskæftigelsesstrategi. Den er en opfølgning af en meddelelse fra april 2000, om hvilken der det pågældende år blev afholdt en særdeles bred høring, som mundede ud i nogle konklusioner, der blev fremlagt på konferencen i Strasbourg, og som bidrager til den nye forslagsfase med yderligere uddybninger.

1.1.1. I den udtalelse, som ØSU afgav om den foregående meddelelse(1), blev der fremsat nogle uddybende kommentarer om de lokale aktører, hvortil også blev regnet arbejdsmarkedets parter, og om deres rolle, om vigtigheden af en omfattende og grundig oplysning/uddannelse af de lokale aktører, om problematikken vedrørende en fælles definition af den sociale økonomi. om behovet for at yde en sammenhængende indsats på lokalt plan, der tager sigte på alle de fire hovedsøjler i beskæftigelsesstrategien. ØSU bemærker derfor med tilfredshed, at nogle af disse emner har vundet genklang i den nye meddelelse.

1.2. Den foreliggende meddelelse giver først en kort kronologisk oversigt over udviklingen på dette område siden indledningen af Luxembourg-processen, og understreger derefter, at medlemsstaterne i Retningslinjerne for beskæftigelsen i 2002 er blevet opfordret til at hjælpe de regionale og lokale myndigheder med at udarbejde beskæftigelsesstrategier, og konstaterer, at der i næsten samtlige EU-lande ses en ny tendens til at decentralisere, til at støtte den sociale økonomi og til at oprette partnerskaber. Også de nationale handlingsplaner for 2001 har vist, at der er ved at opstå et tættere samarbejde mellem de nationale regeringer og de lokale og regionale myndigheder.

1.3. Kommissionen fremhæver som et springende punkt, at lokalplanet fortsat slet ikke informeres tilstrækkeligt eller inddrages systematisk i hele proceduren omkring de nationale handlingsplaner og i gennemførelsen af ESF. Kommissionen mener desuden, at udviklingen af en lokal dimension i den europæiske beskæftigelsesstrategi kan bidrage betydeligt til såvel at forfølge EU's målsætninger for beskæftigelsen som til at bekæmpe social udstødelse.

1.4. Kommissionen peger på, at udviklingen af en lokal dimension af den europæiske beskæftigelsesstrategi - under iagttagelse af nærhedsprincippet - kræver en sammenhængende politisk vilje på EU-plan og på nationalt, regionalt og lokalt plan. Det er afgørende at skabe en permanent udveksling af god praksis og et bredt kendskab på lokalt plan til den europæiske beskæftigelsesstrategi og til de relevante nationale handlingsplaner, de nationale handlingsplaner for social integration og strukturfondsprogrammerne.

1.5. Kommissionen peger på, hvilke kriterier der bør ligge til grund for udarbejdelsen af de lokale beskæftigelsesstrategier, og opfordrer desuden til at udnytte erfaringerne og i videre udstrækning at gøre brug af de eksisterende instrumenter, herunder - ud over strukturfondene - især Eures, Urban og Equal. Der henvises specifikt til de nyskabende aktiviteter, der iværksættes på baggrund af EFS's artikel 6, og til den budgetbevilling, der er afsat for 2000 og 2001, til støtte for forberedende aktioner til fremme af lokale beskæftigelsesinitiativer.

1.6. Kommissionen bebuder en række evalueringer af de igangværende initiativer og programmer med særligt henblik på den lokale dimension, og understreger, at den selv fremover vil prioritere lokal udvikling i sine evalueringsaktiviteter for den indeværende programmeringsperiode.

2. Generelle bemærkninger

2.1. ØSU hilser denne meddelelse ligesom den foregående meddelelse velkommen og ser positivt på, at Kommissionen i stigende grad lægger vægt på, at der udvikles en egentlig lokal beskæftigelsesstrategi, hvilket udvalget altid har været fortaler for.

2.2. ØSU finder især den konstruktive anvendelse af høringen i 2000 prisværdig. Selv om nævnte høring afdækkede utallige problemer, der begrænser udviklingen af initiativer på lokalt plan, koncentrerer Kommissionen sig alligevel i den foreliggende meddelelse om at indkredse aktioner og instrumenter, der så vidt muligt tillader at løse de pågældende problemer, og peger i samme forbindelse på mulige områder og former, som er tilgængelige for de lokale aktører, og opfordrer endvidere medlemsstaterne til at være mere lydhøre over for behovet for at skabe en tovejsdialog i forbindelse med udarbejdelsen af de lokale handlingsplaner.

2.3. Beslutningen om først og fremmest at vurdere alle de igangværende programmer i lyset af deres indvirkning på lokaludviklingen er så vigtig, at det på den ene side næsten rækker ud over selve dette emne, men på den anden side styrker kravet om, at den beskæftigelsesstrategi, der blev fastlagt på Det Europæiske Råds møde i Lissabon, udvikles fuldt ud og med særlig vægt på de lokale beskæftigelsesplaner, der er et uundværligt operativt supplement hertil.

2.4. Med et ordret citat af beskæftigelsesretningslinje 11 peger meddelelsen på, at retningslinjerne for medlemsstaternes beskæftigelsespolitik for 2002 udtrykkeligt anerkender lokalplanets rolle i den europæiske beskæftigelsesstrategi. Citatet indgår imidlertid i det kapitel, der handler om den anden søjle: "Udvikling af en iværksætterkultur og jobskabelse". ØSU gav allerede i sin tidligere udtalelse udtryk for den holdning, at udarbejdelsen af lokale beskæftigelsesstrategier gør det muligt - netop fordi de kan samle et stort antal aktører og funktioner - at forfølge de målsætninger, der er opstillet inden for alle fire søjler af den europæiske strategi. ØSU gentager således denne holdning med ønsket om, at Kommissionen vil tilslutte sig den, ikke mindst fordi meddelelsen i vid udstrækning henviser til den fjerde søjle vedrørende lige muligheder for mænd og kvinder.

2.4.1. Den opmærksomhed, meddelelsen giver ligestillingspolitikkerne, er i overensstemmelse med den holdning, som man kun kan tilslutte sig, at det netop er på lokalplanet, der skabes de betingelser, som kan begrænse eller fremme ligestillingen mellem mænd og kvinder, ikke alene ved hjælp af specifikke, aktive politikker og målrettede uddannelsestiltag, men også ved at styrke den kulturelle og sociale bevidsthed. Ud fra sidstnævnte synsvinkel virker opfordringen til de lokale myndigheder til at fremme kvinders beskæftigelse med "foranstaltninger, der sigter mod at forene arbejde og familieliv", upassende, eftersom sådanne foranstaltninger i ligestillingens navn burde tage sigte på både mænd og kvinder. I Retningslinjerne for beskæftigelsen 2002 er man bevidst om dette forhold, for i kapitlet om "Mulighed for at forene arbejde og familieliv"(2) understreges det, at de politikker, der iværksættes i den forbindelse, "er af stor betydning for både mænd og kvinder".

2.5. Den nye meddelelse lægger større vægt på arbejdsmarkedets parters rolle end forgængeren, og det understreges, at parterne i stadigt større omfang deltager i gennemførelsen af de lokale strategier.

2.5.1. Som ØSU allerede har påpeget i sin tidligere udtalelse, har denne rolle imidlertid ikke alene betydning for arbejdsmarkedsdialogen - om hvis udvikling det nyligt afholdte møde i Det Europæiske Råd i Laeken har truffet en væsentlig afgørelse - men fungerer også som et aktivt element i partnerskaberne. Denne rolle er i øvrigt allerede blevet forvaltet positivt og konstruktivt i forbindelse med de regionale pagter og de grænseoverskridende partnerskaber, der opererer på baggrund af Eures. Hvis arbejdsmarkedets parter derudover - som allerede fastlagt på Det Europæiske Råds møde i Feira - skal spille en fremtrædende rolle "ved fastlæggelsen, gennemførelsen og evalueringen af retningslinjerne for beskæftigelsen", gælder dette i endnu højere grad på det lokale plan.

2.6. Kommissionen erkender de vanskeligheder, som ØSU allerede har dokumenteret bredt, og som skyldes medlemsstaternes divergerende opfattelser af socialøkonomiens betydning, men understreger, at denne sektor - uanset hvordan den katalogiseres - rummer store muligheder inden for de lokale udviklingsinitiativer, og peger på, at idéen med lokale partnerskaber modnes ved hjælp af de politiske prioriteringer i den europæiske beskæftigelsesstrategi. Det ville imidlertid være hensigtsmæssigt, hvis Kommissionen så vidt muligt og under overholdelse af subsidiaritetsprincippet gjorde sig til fortaler for en fælles definition, bl.a. med henblik på det forum om lokaludvikling, der bebudes afholdt i begyndelsen af 2003.

2.7. Selv om nærhedsprincippet naturligvis skal overholdes, sætter ØSU pris på Kommissionens henvisning til hvidbogen om nye styreformer i EU, der helt generelt, men også mere specifikt i relation til beskæftigelses- og samhørighedsproblemet efterlyser et stærkere samspil mellem de forskellige regeringsniveauer i EU, i de enkelte lande og på det lokale og regionale plan. Dette samspil er ikke alene nødvendigt for at gøre de fælles politikker så effektive som muligt, men også for at genskabe et forhold mellem EU-apparatet og borgerne og for at give sidstnævnte mulighed for at bidrage til gennemførelsen og kvaliteten af de politiske og økonomiske valg.

3. Særlige bemærkninger

3.1. Blandt de mange effektive EU-initiativer til udvikling af beskæftigelsen på lokalt plan nævner Kommissionen Eures, et instrument, der blev oprettet i 1993, og som hele tiden er blevet fornyet takket være dets anerkendte betydning, og hvis juridiske grundlag man for øjeblikket overvejer at ændre. Det er imidlertid mærkeligt, at Kommissionen i betragtning af sine muligheder ikke finder det på sin plads at foreslå en gennemarbejdet reform af Eures, og heller ikke foreslår at indarbejde programmet fuldt ud i den europæiske beskæftigelsesstrategi, og endelig at den foreslår kriterier og finansieringskilder, som er udformet forskelligt, i stedet for at indarbejde programmet i strukturfondenes budgetposter. Som bekendt består Eures-nettet både af de offentlige arbejdsformidlinger og arbejdsmarkedets parter: to parter, hvis roller står klart beskrevet i den foreliggende meddelelse som aktører i den lokale beskæftigelsesstrategi. Rent logisk og af hensyn til sammenhængen burde dette argument lede Kommissionen i retningen af en reformmodel i stil med den ovenfor skitserede.

3.2. Kommissionen fremhæver Urban-initiativets positive indflydelse på beskæftigelsen. Det er endnu et EU-initiativ, der handler om sociale og miljømæssige tiltag i byområder med særligt store vanskeligheder. Allerede i forbindelse med ØSU's udtalelse om videreførelsen af dette initiativ(3) understregede udvalget, at Urban - selv om det ikke var den primære målsætning - indeholdt gode muligheder for at påvirke beskæftigelsen i positiv retning. Desuden er initiativet kendetegnet ved at skabe et stærkt engagement i hele civilsamfundet i planlægningen af de aktiviteter, der finansieres. ØSU ser gerne, at Kommissionen i sin planlagte vurdering af resultaterne af såvel Urban som af et hvilket som helst initiativ også indkredser og fremhæver den afsmittende effekt af den udbredelse af god praksis, som altid indgår deri.

3.2.1. Kommissionens omtale af de igangværende programmer og initiativers potentiale inden for lokal beskæftigelse bør også omfatte Interreg III, der blandt sine programbetingelser fokuserer på dette specifikke tema.

3.3. Da Kommissionen i sin tid fremlagde betingelserne for gennemførelse af de fornyende aktioner(4), der finansieres på grundlag af EFS's artikel 6, skabte den allerede en eksplicit forbindelse - som i øvrigt er naturlig bl.a. i lyset af den tidligere erfaring - til den lokale udvikling af beskæftigelsen. Desuden blev det oplyst, at der ville blive givet fortrinsret til forslag baseret på princippet om partnerskaber mellem forskellige aktører, f.eks. offentlige myndigheder, den private sektor, arbejdsmarkedets parter, den tredje sektor osv. Kommissionens meddelelse nævner denne forhistorie og understreger, at et af de prioriterede temaer bærer titlen "Lokale beskæftigelsesstrategier og innovation". ØSU er naturligvis enigt i ovenstående, men gør opmærksom på, at opfordringen til at indgive forslag på nuværende tidspunkt er forbeholdt "de kompetente offentlige myndigheder eller lokal- eller regionaladministrationer."

3.3.1. Dermed skabes der en slags implicit hierarki blandt de lokale aktører, som også kunne anvendes på det område, den foreliggende meddelelse behandler, men såvel i Kommissionens foregående som i den foreliggende meddelelse nævnes der en bred vifte af aktører under overskriften "lokale aktører". Det står ikke klart, om initiativet til en lokal beskæftigelsesstrategi kan udarbejdes, foreslås og fremlægges af hvilken som helst af disse aktører, der opretter et målrettet partnerskab, eller om det tværtimod forholder sig sådan, at primus motor bag ethvert initiativ altid skal være en offentlig eller administrativ myndighed fra lokalplanet.

3.4. Kommissionen lægger i meddelelsen vægt på, at der er behov for at iværksætte en bred information af de lokale aktører om EU's og de nationale politikker. Dette er naturligvis nødvendigt for at skabe grobund for initiativer og strategier, der ikke alene kan gennemføres ved hjælp af instrumenter og ressourcer, der aktiveres på fællesskabsplan, men som også falder i tråd med de politikker, der er fastlagt på såvel EU- som nationalt plan. I beskrivelsen af de grundlæggende elementer i en lokal beskæftigelsesstrategi glemmer Kommissionen imidlertid et punkt, som ØSU finder afgørende, og som det allerede har fremhævet i en tidligere udtalelse: uddannelse.

3.4.1. Kommissionen foreslår en strategisk fremgangsmåde bestående af følgende trin: målretning mod et lokalområde; Diagnose af styrker og svagheder: Indkredsning af potentielle aktører; Analyse af muligheder for og trusler mod beskæftigelsen i det berørte område; Inddragelse af regionale og nationale myndigheder. Det er vigtigt at understrege, at styrker og svagheder såvel som negative muligheder for og trusler mod beskæftigelsen ikke kun ligger i et områdes socioøkonomiske, infrastrukturelle, produktionsmæssige og organisatoriske betingelser, men også i vid udstrækning i behovet for uddannelse, som kan fremme beskæftigelsesmulighederne, udviklingen af en iværksætterkultur, arbejdstagernes og virksomhedernes tilpasningsevne, og som både hvad angår faglige kvalifikationer og sociokulturel bevidsthed kan befordre ligestilling mellem mænd og kvinder.

3.4.2. ØSU ønsker at understrege, at uddannelse, sammen med almen og uddannelse livslang læring, er grundlæggende elementer i ethvert initiativ til at udvikle beskæftigelsen på lokalt plan. Naturligvis kan og vil der være projekter, som har uddannelse (en specifik om end bred uddannelse) som målsætning for en lokal strategi, men i bilag 2 til meddelelsen har Kommissionen gengivet det forslag, som ØSU fremsatte i sin foregående udtalelse, om fremme af "territoriale uddannelsesinitiativer og -aftaler". Endnu engang henledes Kommissionens opmærksomhed på dette behov, som i langt videre udstrækning bør danne strategisk udgangspunkt for og tillægges større vægt i udformningen af samtlige initiativer.

3.5. ØSU bifalder Kommissionens beslutning om næste år at afholde et forum om lokaludvikling og erklærer sig med det samme interesseret i og villig til at bidrage til en grundig refleksion. Ifølge meddelelsen skulle forummet være planlagt til begyndelsen af 2003, men det oplyses samtidigt, at der i midten af samme år endelig vil foreligge en evaluering af de 89 lokale beskæftigelsespagter, der blev iværksat som pilotprojekter i 1997. Eftersom der er tale om en tidsmæssig forskel på nogle få måneder, og i betragtning af at forummet er tænkt som en lejlighed til at udveksle erfaringer og oplysninger, ville det måske være mere hensigtsmæssigt at lade de to begivenheder ske samtidigt.

3.6. Overførslen af den europæiske beskæftigelsesstrategi til det lokale plan og udfaldet heraf samt civilsamfundets aktive deltagelse i indkredsningen af strategier og forløb udgør, som allerede antydet, et vigtigt middel til at fremme et fælles tilhørsforhold hos EU-borgerne og til at genskabe deres forhold til EU. Det er imidlertid nødvendigt, at beskæftigelsespolitikkerne overholder de principper, der blev fastlagt i Lissabon og som blev videreudviklet på det nylige topmøde i Laeken. På den ene side skal der altså skabes stabile kvalitetsjob (det er i parentes bemærket foruroligende, at Kommissionen i et nyligt offentliggjort dokument har udtalt, at der mangler sikre og effektive referenceindikatorer for begrebet "jobkvalitet"), og på den anden side skal den europæiske sociale model fastlægges, støttes og fremmes, idet der er tale om to væsentlige forudsætninger for, at den sociale samhørighed inden for EU kan forbedres og styrkes forud for udvidelsen.

3.6.1. Den europæiske økonomi har imidlertid vist stærke tegn på afmatning, og forventningerne om et opsving er meget forsigtige. Lokalplanet kan ikke se bort fra det nationale plan og EU-planet. Der er derfor behov for at træffe nogle beslutninger, der klart og tydeligt sætter økonomisk vækst og beskæftigelsen øverst på dagsordenen.

3.6.2. De eksisterende manøvremargener skal alle anvendes med beslutsomhed, og samtidig skal der tages skridt til at konsolidere en såvel miljø- som samfundsmæssig bæredygtig model for udvikling; begge aspekter kræver garantier og beskyttelse. På alle plan, såvel på EU- som lokalplanet - skal man indkredse og overholde disse to afgørende balancepunkter.

3.6.3. Lokalplanet udgør et mikrokosmos, hvor de mest umiddelbare og reelle muligheder og risici udspringer af ét og samme aspekt: den enkelte borgers umiddelbare evne til at verificere den konkrete virkning af de politiske valg. Med andre ord afhænger udfaldet af de valg, der behandles i den foreliggende meddelelse, på kort sigt, men især på længere sigt ikke alene af virkningen af de forslag, som ØSU har forsøgt at bidrage til, men også og især af de fremtidige valg vedrørende udviklingen, der vil blive truffet på topmødeplan.

Bruxelles, den 24. april 2002.

Göke Frerichs

Formand for

Det Økonomiske og Sociale Udvalg

(1) Udtalelse om Kommissionens meddelelse om "Lokal handling til fordel for beskæftigelsen. Den lokale dimension i den europæiske beskæftigelsesstrategi" EFT C 14 af 16.1.2001.

(2) Forslag til Rådets beslutning om retningslinjer for medlemsstaternes beskæftigelsespolitik for 2002 - KOM(2001) 511 endelig.

(3) Udtalelse om Kommissionens meddelelse til medlemsstaterne om retningslinjer for et fællesskabsinitiativ vedrørende økonomisk og social revitalisering af kriseramte byer og bydele for at fremme en bæredygtig udvikling (Urban) - EFT C 51 af 23.2.2000.

(4) Kommissionens meddelelse om gennemførelse af nyskabende foranstaltninger under artikel 6 i Den Europæiske Socialfonds forordning for programmeringsperioden 2000-2006 - KOM(2000) 894 endelig.